SA’ners is lief vir troeteldiere, maar …(Foto verskaf) ŉ Groot aantal Suid-Afrikaners wil graag ŉ troeteldier by ŉ skuiling aanneem, maar hulle is bekommerd oor veeartskoste en of hulle die regte behuising aan die dier kan bied. Intussen is daar tans ŉ geskatte 4,1 miljoen van Suid-Afrika se 14,9 miljoen katte en honde sonder ŉ heenkome. Dít is volgens ŉ verslag wat Mars Petcare saam met kenners in dierewelsyn Donderdag uitgereik het. Die verslag, getiteld State of Pet Homelessness Index, is die eerste van sy soort en het gepoog om ŉ oorkoepelende blik te gee van die situasie van hawelose troeteldiere in die VSA, die Verenigde Koninkryke, Indië, Mexiko, Duitsland, Rusland, Suid-Afrika, China en Griekeland. Volgens die verslag is daar sowat 224 miljoen hawelose katte en honde in dié lande. Die verslag het ook ŉ 10-punt-skaal aan elk van die lande toegeken, waar tien aandui dat geen hawelose diere in die land te vind is nie. Suid-Afrika het 4,0 op die indeks behaal met 27% van troeteldiere in die land wat haweloos is. Dit plaas Suid-Afrika agter ŉ land soos China, wat ŉ punt van 4,8 behaal het, maar voor Indië wat ŉ telling van 2,8 behaal het. Duitsland hanteer volgens die verslag die situasie met hawelose diere die beste en het ŉ punt van 8,6 op die indeks daarvoor behaal. Die pandemie het die opvattings oor die rol van katte en honde in die huis wêreldwyd opnuut benadruk en ná die streng inperkings in Maart en April 2020 het troeteldiereienaarskap in Suid-Afrika toegeneem. Die verslag dui egter daarop dat byna die helfte (47%) van troeteldiereienaars bekommerd is dat daar ná die pandemie meer hawelose troeteldiere as ooit sal wees, aangesien ekonomiese swaarkry die versorging van troeteldiere bemoeilik. Verder wys die verslag ook dat 77% van die Suid-Afrikaanse bevolking dit sal oorweeg om in die toekoms ŉ dier van ŉ skuiling of reddingsentrum aan te neem, in vergelyking met net 65% gemiddeld van die res van die lande. Suid-Afrika het ook doeltreffende programme wat die aanneming van troeteldiere bevorder, wat potensiële eienaars met diereskuilings verbind en die bewustheid van die voordele daarvan om ŉ troeteldier te hê, benadruk. Suid-Afrika se bogemiddelde sterilisasiekoers help ook om die aanwas van ongewenste troeteldiere te beperk. Die verslag wys egter daar moet nog meer gedoen word om die hoë koers van hondsdolheid in die land te pak. Daar is ook ŉ behoefte aan ŉ doelgerigte nasionale hondsdolheidbeheerprogram. Nog ŉ uitdaging vir Suid-Afrikaners wat die verslag uitgewys het, is veeartsuitgawes en behuisingskwessies. Sowat 49% van Suid-Afrikaners is huiwerig om hul troeteldiere na ŉ veearts te neem weens hoë koste, terwyl die wêreldgemiddeld maar 28% is. Boonop glo 70% van Suid-Afrikaners dit is moeilik om ŉ hond te besit wanneer hulle in ŉ woonstel woon, in vergelyking met ŉ wêreldgemiddeld van 60% van mense wat dit as ŉ uitdaging beskou. Wat katte betref, stem 51% saam dat woonstelle nie geskik is vir die diere nie, terwyl 45% van die wêreldgemiddeld so dink. WellBeing International, een van die organisasie wat gehelp het om die verslag op te stel, is alle hawelose honde nie sonder eienaars nie. Die organisasie het aan Business Insider SA gesê dat 90% van die honde wat in die strate van twee informele nedersettings in Suid-Afrika rondloop, wel aan spesifieke huishoudings behoort. Talle rondloper diere het ook “informele eienaars” wat hulle versorg. “Die wetenskap sê vir ons dat troeteldiereienaarskap ŉ magdom voordele vir ons gesondheid en welstand inhou; van die verbetering van ons hartgesondheid en fisieke aktiwiteit tot die bou van empatie en die versterking van ons gemeenskapsgevoel. Ons glo troeteldiere verdien meer en die aanpak van hierdie kwessie is wesensbelangrik vir ons doel,” het Tumi Masekela, ŉ direkteur van Mars, gesê. Masekela het bygevoeg dat die internasionale maatskappy ŉ missie het om haweloosheid onder troeteldiere te beëindig. Die maatskappy wat reeds 85 jaar na die gesondheids- en voedingsbehoeftes van troeteldiere omsien, glo as hulle die kwessie takel, kan dit voordelig vir mense én troeteldiere wees. “Met hierdie verslag het ons gepoog om die omvang van die probleem van hawelose troeteldiere beter te verstaan. Dit is ŉ belangrike eerste stap vir dierewelsynorganisasies, beleidmakers en navorsers om praktiese maniere te vind om hierdie kwessie oor die hele wêreld te hanteer. “Die data uit die verslag sal ook dien as ŉ manier om die doeltreffendheid van ingrepe oor tyd heen na te spoor. Ons hoop ŉ verslag soos hierdie sal ŉ diepgaande uitwerking op die probleem hê, terwyl dit ook help om die omvang van die probleem te definieer en die hoofoorsake van hawelose troeteldiere op die mees basiese vlak te verstaan.”